**ЗАДЪЛЖЕНИЯ НА ЗЕМЕДЕЛСКИТЕ СТОПАНИ ПО НАРЕДБА № 23 ОТ 29 ДЕКЕМВРИ 2015 Г. ЗА УСЛОВИЯТА И РЕДА ЗА МОНИТОРИНГ НА ПАЗАРА НА ЗЪРНО**

 Декларации **за местонахождението и капацитета на обекти за съхранение на зърно** се подават за обекти с вместимост над 50 тона от физическите или юридическите лица - собственици или ползватели на обектите за съхранение на зърно. Когато обектът за съхранение на зърно е собственост или се ползва от повече от едно физическо или юридическо лице, всички собственици и ползватели подават декларация за складовете, които са тяхна собственост или ползват.

Декларацията се подава в срок до 7 календарни дни от датата на:

1. въвеждане в експлоатация на обекта за съхранение на зърно;

2. издаване на нотариалния акт за придобиване на право на собственост или право на ползване върху обекта за съхранение на зърно;

3. сключване на договора за наем на обекта за съхранение на зърно.

Декларацията се подава на хартиен или електронен носител или по електронен път по образец съгласно приложение № 1 от Наредбата в областната дирекция "Земеделие" по местонахождението на обекта за съхранение на зърно.

Декларации за **местонахождението на обектите за съхранение на зърно и наличното количество зърно в тях**

Собствениците или ползвателите на обекти за съхранение на зърно или складове в тях, вписани в регистъра по чл. 8, ал. 1 от Наредба №23, подават декларация за местонахождението на обектите, местата на съхранение и наличното количество зърно в тях съгласно приложение № 2 от Наредбата. Декларация се подава за всеки обект за съхранение на зърно или склад **за всеки месец** **до 3-то число на следващия месец** в областната дирекция "Земеделие" по местонахождението на обекта за съхранение на зърно, включително когато в обекта или склада през съответния месец не се съхранява зърно (нулева декларация).

 Декларация **за количеството произведено и налично зърно** от земеделските стопанства съгласно приложение № 3 от Наредбата **подават всички земеделски производители, които произвеждат зърно - обикновена пшеница, твърда пшеница, ечемик, ръж, овес, тритикале, рапица, царевица, слънчоглед и соя на обща площ от 5 или повече декара**.

Производителите на оризова арпа подават произведените количества съгласно приложение № 5 от Наредбата.

Когато лицето произвежда и/или съхранява зърно на територията на повече от една област, подава отделна декларация за зърното, произведено и/или налично във всяка една от тях.

Декларациите **за количеството произведено и налично зърно** се подават ежегодно от земеделския производител в областната дирекция "Земеделие" по местонахождението на площите за производство за съответната реколтна година в срок до:

1. **30 септември** - за **обикновена пшеница, твърда пшеница, ечемик, ръж, овес, тритикале и рапица**;

2. **30 ноември** - за **царевица, слънчоглед, соя и оризова арпа**.

 **Оризовите мелници и земеделските производители** подават **ежегодно до 30 септември** в съответната областна дирекция "Земеделие" по местонахождение на местата за съхранение **декларация за запасите от ориз** по видове, които са налични към 31 август. Земеделските производители подават декларацията по приложение № 4, а оризовите мелници - декларацията по приложение № 6 от Наредбата.

Декларациите по се подават от оризовите мелници и земеделския производител в областната дирекция "Земеделие" по местонахождението на местата за съхранение.

Лицата, които представляват **предприятия за преработка на зърно**, подават **декларации за количеството преработено зърно** по видове през **съответното тримесечие** съгласно приложение № 7.

Декларацията се подава до 3-то число на месеца, следващ съответното тримесечие в областната дирекция "Земеделие" по местонахождение на предприятието.

*Декларациите се подават:*

*1. на хартиен носител;*

*2. по електронен път съгласно изискванията на Регламент (ЕС) № 910/2014 на Европейския парламент и на Съвета от 23 юли 2014 г. относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО (OB, L 257/73 от 28 август 2014 г.) и на Закона за електронния документ и електронните удостоверителни услуги;*

*3. в единната електронна система.*